**สรุปการบรรยาย วิชา หลักกฎหมายระหว่างประเทศแผนกคดีเมือง**

**บรรยายโดย ผู้ช่วยศาสตราจารย์ศารทูล สันติวาสะ**

**วันจันทร์ที่ 9 กุมภาพันธ์ ๒๕๕๙ เวลา 09.00 – ๑6.๐๐ นาฬิกา**

**ณ ห้องประชุมชั้น 2 อาคารกษาปณ์ สำนักงานเลขาธิการสภาผู้แทนราษฎร ถนนประดิพัทธ์**

**ความหมาย**

กฎหมายระหว่างประเทศเป็นกฎเกณฑ์ที่ใช้บังคับในความสัมพันธ์ระหว่างรัฐและระหว่างรัฐกับองค์การระหว่างประเทศซึ่งเป็นบุคคลตามกฎหมายระหว่างประเทศ

**คำถาม : บุคคลธรรมดาเป็นผู้ทรงสิทธิตามกฎหมายระหว่างประเทศหรือไม่**

บุคคลธรรมดาเป็นผู้ทรงสิทธิที่ไม่ได้มีสิทธิตามระบบกฎหมายระหว่างประเทศโดยตรง แต่ที่มีภายใต้ความยินยอมของรัฐ สิทธิของบุคคลธรรมดาจึงมีจำกัด โดยมีสิทธิเรียกร้องได้เฉพาะเรื่องที่เกี่ยวกับสิทธิมนุษยชน แต่ไม่มีสิทธิทำสนธิสัญญาหรือเรียกร้องโดยตรงในเวทีระหว่างประเทศ

**ความแตกต่างของกฎหมายระหว่างประเทศและกฎหมายภายใน**

- สังคมระหว่างประเทศ ประกอบด้วยรัฐที่มีความเท่าเทียมกัน เพราะทุกรัฐมีเอกราชและมีอธิปไตยเป็นของตนเอง จะแทรกแซงหรือบังคับรัฐอื่นให้ปฏิบัติตามกฎหมายไม่ได้ในทางกฎหมาย แม้ทางการเมืองอาจมีการแทรกแซงหรือบางรัฐจะมีอำนาจมากกว่ารัฐอื่นก็ตาม รัฐหรือองค์การระหว่างประเทศไม่สามารถตรวจสอบกิจการภายในของรัฐอื่นได้ เว้นแต่รัฐนั้นจะยินยอม หรือเว้นแต่รัฐนั้นจะเป็นสมาชิกขององค์การระหว่างประเทศและได้ยอมรับอำนาจขององค์การระหว่างประเทศนั้นแล้ว

- ไม่มีกลไกด้านนิติบัญญัติ บริหาร ตุลาการที่มีลักษณะบังคับเด็ดขาดเหมือนสังคมภายในรัฐ แต่มีอำนาจออกกฎเกณฑ์ (Normative) แต่ไม่ใช่ในทางนิติบัญญัติ (Legislative) อำนาจของสมัชชาใหญ่แห่งสหประชาชาติมีอำนาจออกมติที่ไม่มีผลเป็นกฎหมาย มีผลเป็นเพียงคำแนะนำเท่านั้น

- การมีกฎหมายและการบังคับใช้กฎหมายขึ้นอยู่กับความยินยอมของรัฐเป็นสำคัญ จะผูกพันรัฐเมื่อรัฐให้ความยินยอมเท่านั้น ไม่ใช้ระบบเสียงข้างมาก ยกตัวอย่างเช่น ศาลยุติธรรมระหว่างประเทศที่มีอำนาจวินิจฉัยข้อพิพาทระหว่างรัฐต่างๆ จะมีอำนาจเหนือข้อพิพาทก็ต่อเมื่อคู่พิพาทยอมรับอำนาจศาล แตกต่างกับกฎหมายภายในที่หากผู้ใดไม่ยอมรับอำนาจศาลก็อาจโดนข้อหาละเมิดอำนาจศาลได้ ซึ่งมีข้อเสีย คือ ทำให้เกิดความไม่เป็นเอกภาพในหลักกฎหมายที่จะผูกพัน เพราะผูกพันเฉพาะรัฐที่เป็นภาคี จึงอาจเกิดความลักหลั่นในทางกฎหมายได้

**บ่อเกิดของกฎหมายระหว่างประเทศ**

ตามข้อ 38 ธรรมนูญศาลยุติธรรมระหว่างประเทศ บ่อเกิดของกฎหมายระหว่างประเทศ ได้แก่

**๑) สนธิสัญญาระหว่างประเทศ** เป็นตราสารที่เกิดจากความตกลงยินยอมของรัฐต่างๆ ผูกพันเฉพาะรัฐที่แสดงเจตนาเข้าผูกพัน โดยการลงนามให้สัตยาบัน บรรดาอนุสัญญา ข้อตกลง (accord) ความตกลง (agreement) หรือ charter แม้มีชื่อเรียกต่างกัน แต่มีฐานะในทางกฎหมายระหว่างประเทศเท่าเทียมกัน

**- การลงนามรับรอง** ยังไม่ผูกพันรัฐ เป็นเพียงการยืนยันความถูกต้องหลังจากการเจรจา ต้องให้สัตยาบัน จึงจะมีผลผูกพัน

**- การภาคยานุวัตร** เป็นการแสดงเจตนาเข้าเป็นภาคีหลังระยะเวลาการเปิดให้สัตยาบันของสนธิสัญญาสิ้นสุดลง

**๒) จารีตประเพณีระหว่างประเทศ** เกิดจากการปฏิบัติของรัฐหลายรัฐเป็นช่วงระยะหนึ่งและเกิดเป็นแนวปฏิบัติที่ได้รับการยอมรับว่าเป็นกฎหมาย เช่น เขตเศรษฐกิจจำเพาะ, EIA

ปัจจุบันศาลโลกมีบทบาทสำคัญในการวินิจฉัยว่าอะไรจารีตประเพณี บางกรณีแม้จะมีการปฏิบัติอย่างแพร่หลายแต่ก็ไม่ถือเป็นกฎหมายระหว่างประเทศ เช่น กรณีการปักธงต้อนรับผู้นำประเทศที่มาเยือน

**๓) หลักกฎหมายทั่วไป**

เป็นหลักการหรือแนวคิดทางนิติศาสตร์ที่มีไว้เพื่อผดุงความยุติธรรม ส่วนใหญ่นำมาจากกฎหมายภายใน แต่บางหลักก็เกิดขึ้นจากสังคมระหว่างประเทศ เช่น หลักห้ามแทรกแซงกิจการภายใน หลักไม่มีผู้ใดบังคับรัฐขึ้นศาลระหว่างประเทศได้ หากปราศจากความยินยอม

**๔) แนวคำตัดสินของศาลและความเห็นนักกฎหมาย** ไม่ถือเป็นบ่อเกิดทางกฎหมายที่แท้จริง แต่เป็นเครื่องมือลำดับรองในการหาหลักกฎหมาย เช่น กรณีคำพิพากษาของศาลโลกไม่ถือเป็นกฎหมายเพราะบังคับใช้เฉพาะคู่กรณี แต่เหตุผลในอธิบาย วิเคราะห์ การปรับใช้กฎหมายของศาล เป็นแหล่งข้อมูลในการศึกษาในการใช้กฎหมาย

**การมีผลบังคับของสนธิสัญญา**

ตามข้อ 26 ของอนุสัญญากรุงเวียนนาว่าด้วยกฎหมายสนธิสัญญา ระบุไว้ว่า สนธิสัญญามีผลผูกพันรัฐภาคีให้ต้องปฏิบัติตามโดยสุจริต หรือกรณีองค์การระหว่างประเทศ จะใช้คำว่ารัฐสมาชิก ทั้งนี้ ต้องพิจารณาเงื่อนไขของสนธิสัญญาแต่ละฉบับ เช่น มีการระบุวันที่มีผลบังคับ หรือให้มีผลบังคับเมื่อสมาชิกให้สัตยาบันครบตามจำนวนที่กำหนด

อย่างไรก็ตามสนธิสัญญาอาจใช้กล่าวอ้างกับรัฐอื่นได้ เช่น กรณีสนธิสัญญาเขตแดน เนื่องจากเขตแดนเป็นเส้นที่กำหนดเขตอำนาจอธิปไตยของรัฐ คล้ายกับกรณีเรื่องกรรมสิทธิ์ที่ใช้ยกขึ้นกล่าวอ้างกับบุคคลอื่นนอกจากคู่สัญญาได้

**ความสมบูรณ์ของสนธิสัญญา** ต้องพิจารณา

1. **การแสดงเจตนา**

ตามข้อ 46 ของอนุสัญญากรุงเวียนนาว่าด้วยกฎหมายสนธิสัญญา การแสดงเจตนาของรัฐ รัฐไม่สามารถยกความไม่สมบูรณ์ขึ้นกล่าวอ้างได้ เว้นแต่การแสดงเจตนานั้นขัดกับบทบัญญัติที่สำคัญอย่างยิ่ง เช่น รัฐให้สัตยาบันขัดต่อรัฐธรรมนูญ เนื่องจากในทางกฎหมายระหว่างประเทศ กฎหมายภายในเป็นข้อเท็จจริงไม่ใช่ข้อกฎหมาย จึงยกขึ้นกล่าวอ้างไม่ได้ ต้องพิสูจน์ได้ว่าสุจริตและไม่ประมาทเลินเล่อ

**คำถาม : กรณีแถลงการณ์ร่วม (Joint Communiqué) เป็นสนธิสัญญาหรือไม่**

คำตอบ :ต้องพิจารณาเนื้อหาว่าได้กำหนดสิทธิหน้าที่ของรัฐคู่กรณีให้ต้องปฏิบัติในฐานะกฎหมายหรือเป็นการกำหนดเงื่อนไขการใช้อำนาจรัฐหรือไม่

1. **วัตถุประสงค์ของสนธิสัญญา**

**ความไม่สมบูรณ์ของสนธิสัญญา**

1. **การสำคัญผิด** (ข้อ 48)

รัฐอาจยกความสำคัญผิดขึ้นกล่าวอ้างว่าการแสดงเจตนาไม่สมบูรณ์ได้ หากการสำคัญผิดนั้นเป็นการสำคัญผิดในข้อเท็จจริงซึ่งมีความสำคัญยิ่งต่อการแสดงเจตนาเข้าผูกพันในสนธิสัญญา อย่างไรก็ตามผู้ที่จะกล่าวอ้างความสำคัญผิดนั้นได้ ต้องไม่ใช่ผู้ที่มีส่วนร่วมที่ก่อให้เกิดความสำคัญผิด

ยกตัวอย่าง กรณีไทย – กัมพูชา ศาลโลกมีความเห็นว่า ไทยอ้างเรื่องสำคัญผิดไม่ได้ เนื่องจากไทยเพิกเฉยไม่คัดค้านตั้งแต่ต้นและไทยมีส่วนร่วมในการสำคัญผิด

1. **กลฉ้อฉล** (ข้อ 49)

เป็นกรณีที่รัฐถูกหลอกให้เข้าทำสนธิสัญญา (ยังไม่เคยมีกรณีเกิดขึ้น)

ผลคือ สามารถยกขึ้นกล่าวอ้าวความไม่สมบูรณ์ได้

1. **การคอรัปชั่น** (ข้อ ๕๐)

เป็นกรณีเจ้าหน้าที่ของรัฐรับสินบนจากประเทศอื่น (ยังไม่เคยมีกรณีเกิดขึ้น)

ผลคือ สามารถยกขึ้นกล่าวอ้าวความไม่สมบูรณ์ได้

1. **การข่มขู่** (ข้อ 51)

เป็นกรณีตัวแทนรัฐถูกให้ลงนามให้สัตยาบัน

ผลคือ การแสดงเจตนาเป็นโมฆะ

1. **การถูกบังคับ** (ข้อ 52)

เป็นกรณีที่รัฐถูกบังคับให้ทำสนธิสัญญาโดยถูกกองกำลังรุกรานจากต่างประเทศ

ผลคือ การแสดงเจตนาเป็นโมฆะ

1. **การขัดกับกฎหมายบังคับเด็ดขาด** (ข้อ 53)

เป็นกรณีที่สนธิสัญญาขัดกับกฎหมายบังคับเด็ดขาด (jus cogens) ซึ่งเป็นกฎหมายที่เกี่ยวกับความสงบเรียบร้อยและศีลธรรมอันดี เป็นหลักกฎหมายที่มีความจำเป็นเพื่อธำรงไว้ซึ่งความสงบสุขและสันติภาพของโลก หรือความอยู่รอดของมวลมนุษยชาติ เช่น การค้ามนุษย์ การฆ่าล้างเผ่าพันธุ์ อาชญากรรมสงคราม โจรสลัด การก่อการร้าย เป็นต้น

ผลคือ การแสดงเจตนาเป็นโมฆะ

**บ่อเกิดที่อยู่นอกเหนือข้อ 38**

* **การกระทำฝ่ายเดียวของรัฐ** เป็นพฤติกรรมของรัฐที่แสดงออกฝ่ายเดียว แต่อาจมีนัยยะผูกพันตามกฎหมายที่ผูกพันให้รัฐต้องทำตาม

เช่น กรณี Nuclear Test, Aus v. Fr (ICJ, 1974) หรือกรณีผู้ลี้ภัย ที่ไทยไม่ยอมรับและเรียกชื่อเป็นอย่างอื่น เนื่องจากคำว่าผู้ลี้ภัยมีสถานะทางกฎหมายที่อาจผูกพันประเทศไทยโดยพฤติกรรมที่แสดงออก แม้ไทยไม่ได้เข้าเป็นภาคีในอนุสัญญาว่าด้วยผู้ลี้ภัย

* **มติขององค์การระหว่างประเทศ**

โดยปกติเป็นเพียงคำแนะนำที่แต่ละองค์การระหว่างประเทศจะออกผลสรุปการประชุมที่เป็นมติออกมา ซึ่งต้องพิจารณาจากตราสารก่อตั้งองค์การระหว่างประเทศนั้นว่า มติขององค์กรใดมีผลอย่างไรในทางกฎหมาย เช่น

มติของ UN - General Assembly Resolution (art. 10 UN Charter)

- Security Council Resolution (art. 25 UN Charter)

**บุคคลตามกฎหมายระหว่างประเทศ**

**1. รัฐ** เป็นหน่วยความปกครองอย่างหนึ่งที่มีอำนาจเต็มที่และมีอิสระ

**องค์ประกอบ** (Convention on Rights and Duties of States 1933)

**1) ดินแดน** ขนาดจะเล็กหรือใหญ่ไม่ใช่สาระสำคัญ แต่ต้องมีดินแดนทางบกเพราะเป็นฐานที่ตั้งของอำนาจอธิปไตย ทั้งนี้รวมถึงดินแดนทางทะเล อากาศ ใต้ดิน

**2) ประชากร** สัญชาติเป็นจุดเกาะเกี่ยวอำนาจของรัฐ จำนวนไม่ใช่สาระสำคัญ

**3) รัฐบาล** เป็นหน่วยที่บริหารงาน ใช้อำนาจปกครอง แสดงออกซึ่งการใช้อำนาจในทางระหว่างประเทศ การได้มาของรัฐบาลเป็นเรื่องกิจการภายใน ปัจจุบันมีแนวโน้มที่รัฐอื่นจะเข้ามาเกี่ยวข้องได้ อันเนื่องมาจากหลักแนวคิดเรื่องการปกป้องคุ้มครองสิทธิมนุษยชนซึ่งเป็นการปกป้องคุ้มครองมนุษย์โดยไม่เลือกปฏิบัติ ทั้งนี้รัฐอื่นอาจจะแสดงออกโดยการไม่รับรองรัฐบาล ลดระดับความสัมพันธ์ ลดระดับความช่วยเหลือ หรือแสดงความเป็นห่วง ทั้งนี้ขึ้นอยู่กับระดับความร้ายแรง ดังนั้น รัฐบาลต้องมาจากเจตจำนงของประชาชนและคุ้มครองสิทธิมนุษยชน

**4)** **ความสามารถในการมีความสัมพันธ์กับรัฐอื่น**

**คำถาม : ไต้หวันเป็นรัฐหรือไม่**

คำตอบ :ขึ้นอยู่กับการรับรองของรัฐอื่น

**คำถาม : ISIS** **เป็นรัฐหรือไม่**

คำตอบ :เป็นเพียงกลุ่มเคลื่อนไหวทางการเมืองที่ไม่ใช่รัฐ การเรียกว่ารัฐเป็นเพียงสัญลักษณ์ทางการเมือง ซึ่งในอนาคตอาจกลายเป็นรัฐก็ได้ ทั้งนี้ ขึ้นอยู่กับเหตุการณ์ในอนาคต เนื่องจากในกรณีปาเลสไตน์ ในอดีตไม่ใช่รัฐแต่ปัจจุบันเป็นรัฐและได้เข้าเป็นสมาชิกในสหประชาชาติ

**อำนาจรัฐ**

เป็นอำนาจที่มีฐานการใช้อำนาจจากอำนาจอธิปไตย ซึ่งเป็นหลักประกันของความเป็นเอกราช เป็นอำนาจที่รัฐสามารถใช้ได้อย่างเต็มที่ (Exclusivity Principle) การใช้อำนาจรัฐไม่อาจถูกแทรกแซงโดยรัฐอื่นได้ ซึ่งตาม Art. 2(7) UN Charter ก็มีการระบุไว้ว่าการใช้อำนาจของสหประชาชาติจะไม่มีลักษณะใดๆที่เป็นการแทรกแซงกิจการภายในของรัฐสมาชิก

1. **อำนาจรัฐเหนือดินแดน**

เป็นอำนาจอธิปไตยภายใต้กรอบของกฎหมายระหว่างประเทศ เช่น การที่รัฐสามารถมีความสัมพันธ์ทางการทูตกับรัฐอื่น การทำสนธิสัญญา การยึดครองดินแดน สิทธิของประชาชนในการกำหนดอนาคตตนเอง

กิจการภายในของรัฐ (Reserved Domain) คือ เรื่องใดๆที่ไม่อยู่ภายใต้บังคับของพันธะกรณีระหว่างประเทศ อย่างไรก็ตามปัญหาบางประการ เช่น เรื่องสิทธิมนุษยชนที่รัฐต้องให้ความคุ้มครอง หากมีการละเมิดเกิดขึ้น รัฐอาจต้องชี้แจงหากมีเหตุผลจำเป็นบางอย่างที่ไม่อาจปฏิบัติตามได้

**2. อำนาจรัฐเหนือบุคคล**

ใช้ปกป้องคนชาติที่อยู่นอกดินแดน ซึ่งต้องพิจารณาจุดเกาะเกี่ยวของรัฐกับบุคคล

- ความสัมพันธ์ระหว่างรัฐกับบุคคล เช่น สัญชาติ, การจดทะเบียน

- ความสัมพันธ์ระหว่างอำนาจเหนือดินแดนกับอำนาจเหนือบุคคล เมื่อเกิดขึ้นพร้อมกัน จะเกิดการแข่งกันของอำนาจ ซึ่งกรณีนี้อำนาจรัฐเหนือดินแดนจะมีอำนาจมากที่สุด

- การให้ความช่วยเหลือด้านกงสุล เป็นกรณีที่คนชาติต้องการความช่วยเหลือ โดยที่ความเดือดร้อนนั้นไม่ได้เกิดจากการละเมิดของรัฐอื่นละเมิดพันธรกรณีระหว่างประเทศ

- การคุ้มครองทางการทูต (Diplomatic Protection) เป็นกรณีที่คนชาติได้รับความเสียหายจากการละเมิดพันธะกรณีระหว่างประเทศจากรัฐอื่น การให้ความปกป้องคุ้มครองคนชาติในต่างแดน เป็นสิทธิของรัฐที่มีดุลยพินิจในการพิจารณาให้ความช่วยเหลือ ซึ่งถ้ารัฐไม่เข้าไปช่วยเหลือก็ไม่ผิดตามกฎหมายระหว่างประเทศ เพราะรัฐอาจต้องพิจารณาบริบททางการเมืองระหว่างประเทศนอกจากกฎหมายด้วย ความจำเป็นของรัฐ ความคุ้มค่า มี 2 ระดับ คือ รัฐเจรจาผ่านทูต หรือหากเป็นกรณีร้ายแรง และทำทุกวิถีทางแล้วแต่ก็ไม่ได้รับการเยียวยา รัฐอาจยื่นฟ้องเป็นคดีระหว่างประเทศ

**3. อำนาจสากล (Universal Jurisdiction)**

**วัตถุประสงค์ของการใช้อำนาจ**

เพื่อปราบปรามการกระทำที่มีลักษณะเป็นอาชญากรรมตามกฎหมายอาญาระหว่างประเทศ โดยใช้เพื่อพิจารณาตัดสินการกระทำความผิดของปัจเจกชนแต่ผู้ฟ้องเป็นรัฐ

เช่น การฆ่าล้างเผ่าพันธุ์ (Genocide) อาชญากรรมสงคราม (War Crime) อาชญากรรมต่อมวลมนุษยชาติ (Crime against Humanity) โจรสลัด (Piracy)

**ลักษณะของการใช้อำนาจ**

มีปัจจัยในการกระทำความผิดที่เข้าเขตอำนาจศาลที่จะฟ้อง รัฐอาจฟ้องได้เมื่อเหยื่อหรือผู้กระทำความผิดเข้ามาอยู่ในอำนาจรัฐ แม้การกระทำผิดจะเกิดในประเทศอื่น

**ลักษณะพิเศษของอำนาจศาลสากล (Universal Jurisdiction)**

1. คดีที่ไม่มีอายุความ ไม่ว่าอย่างไรก็ต้องนำผู้กระทำความผิดมาลงโทษ

2. ไม่มีผู้ใดสามารถอ้างความคุ้มกันตามกฎหมายระหว่างประเทศเพื่อยกเว้นความรับผิดได้ในศาลระหว่างประเทศอาญา แม้โดยปกติผู้นำรัฐจะได้รับความคุ้มครองจากการถูกฟ้องคดีในศาลระหว่างประเทศก็ตาม

ด้วยเหตุผลดังกล่าว ทำให้ไทยลังเลไม่เข้าร่วมเป็นสมาชิกศาลอาญาระหว่างประเทศ เนื่องจากไทยมีระบบกษัตริย์ อย่างไรก็ตามประเทศที่มีระบบกษัตริย์บางประเทศ เช่น เบลเยี่ยม เนเธอร์แลนด์ เข้าร่วมเป็นสมาชิกศาลอาญาระหว่างประเทศ โดยให้เหตุผลในการเข้าร่วมว่า ระบบกษัตริย์ของตนไม่ได้มีพระราชอำนาจโดยแท้จริงเหนือกองทัพ เป็นเพียงพระราชอำนาจในเชิงสัญลักษณ์

**อาชญากรรมระหว่างประเทศ**

เป็นการกระทำความผิดที่กฎหมายระหว่างประเทศกำหนดฐานความผิด เช่น อาชญากรรมสงคราม การฆ่าล้างเผ่าพันธุ์ อาชญากรรมต่อมวลมนุษยชาติ

**ลักษณะของอาชญากรรมต่อมวลมนุษยชาติ (Crime against Humanity)**

1. ละเมิดสิทธิมนุษยชนอย่างร้ายแรงที่กระทบต่อชีวิตร่างกาย

2. มีการวางแผนเป็นกระบวนการ

3. มีลักษณะกว้างขวาง คือ มีผู้ที่ตกเป็นเหยื่อจำนวนมาก

**ลักษณะพิเศษของอาชญากรรมระหว่างประเทศ**

อยู่ภายใต้หลักอำนาจศาลสากล (Universal Jurisdiction)

**การใช้อำนาจสากล**

ใช้ได้ 2 ระดับ คือ

1. การใช้อำนาจสากลโดยศาลภายใน

2. การใช้อำนาจโดยศาลอาญาระหว่างประเทศ (International Criminal Court)

ไทยมีอำนาจสากลที่จะสามารถฟ้องคดีที่ความผิดมีลักษณะเป็นอาชญากรรมระหว่างประเทศ แม้ว่าไทยจะไม่ได้เป็นสมาชิกของศาลอาญาระหว่างประเทศ เพราะทุกรัฐมีอำนาจสากล แต่ไทยไม่มีอำนาจฟ้องคดีต่อศาลอาญาระหว่างประเทศ เนื่องจาก

1. แม้ว่าโดยหลักการจะเป็นความผิดที่ทุกรัฐอาจฟ้องคดีได้แต่กฎหมายระหว่างประเทศบอกไว้แต่ฐานความผิดโดยไม่ได้ระบุโทษ

2. ประเทศไทยไม่มีกฎหมายภายในที่เกี่ยวข้องกับความผิดเกี่ยวกับอาชญากรรมระหว่างประเทศ การนำพันธะกรณีระหว่างประเทศมาปรับใช้ต้องมีการอนุวัตรการเข้าเป็นกฎหมายภายในเสียก่อน เนื่องจากประเทศไทยใช้ระบบทวินิยม

**ความสัมพันธ์กับอำนาจศาลของรัฐ**

เป็นอำนาจเสริมศาลภายในรัฐ (Complementarity Jurisdiction) ในกรณีที่รัฐไม่สามารถใช้อำนาจได้

**อำนาจศาลตามฐานความผิด**

1. การฆ่าล้างเผ่าพันธุ์ (Genocide)

2. อาชญากรรมสงคราม (War Crime)

3. อาชญากรรมต่อมวลมนุษยชาติ (Crime against Humanity)

4. อาชญากรรมรุกราน (Crime of Aggression)

**การนำคดีขึ้นสู่ศาล**

**ผู้มีสิทธิฟ้องคดี**

1. รัฐสมาชิกหรือรัฐที่ยอมรับอำนาจศาลอาญาระหว่างประเทศ (ปัจจุบันยังไม่มีรัฐได้ยื่นฟ้องคดี)

2. คณะมนตรีความมั่นคงแห่งสหประชาชาติ

3. อัยการของศาลอาญาระหว่างประเทศอาจพิจารณาส่งเรื่องให้ศาลพิจารณาได้เอง

**องค์การระหว่างประเทศ**

เป็นรูปแบบหนึ่งของกรอบความร่วมมือระหว่างรัฐเป็นสถาบันที่มีลักษณะถาวร ต่อเนื่อง และสามารถดำเนินการได้อย่างอิสระ ซึ่งกรอบความร่วมมือทั่วไปมักขาดเจ้าภาพในการติดตามผล มีทั้งในระดับสากลและระดับภูมิภาค โดยอาศัยกรอบการดำเนินงานที่ตั้งขึ้นเพื่อให้บรรลุวัตถุประสงค์ที่รัฐสมาชิกผู้ก่อตั้งมีเจตจำนง

และ

**การก่อตั้ง**

ก่อตั้งโดยตราสารที่สะท้อนเจตจำนงของรัฐสมาชิกที่เป็นผู้กำหนดเนื้อหาอำนาจสิทธิหน้าที่ของรัฐสมาชิก ซึ่งมีรูปแบบที่หลากหลาย ทั้งในรูปแบบของสนธิสัญญา เช่น UN EU หรือตราสารที่ก่อตั้งเป็นมติ เช่น OPEC ASEAN

**อำนาจหน้าที่**

มีหลากหลาย ขึ้นอยู่กับวัตถุประสงค์ของแต่ละองค์การ จะต้องไม่กระทำการเกินขอบอำนาจ โดยทั่วไปมีอำนาจในการออกกฎเกณฑ์ใช้บังคับควบคุมรัฐสมาชิก แต่ไม่อำนาจบังคับบัญชา ตรวจสอบการปฏิบัติตามกฎเกณฑ์ขององค์การระหว่างประเทศ

**ลักษณะ**

1. สภาพบุคคลตามกฎหมายระหว่างประเทศขององค์การระหว่างประเทศอาจปรากฏโดยชัดแจ้งใน เอกสารก่อตั้งองค์การระหว่างประเทศหรือโดยนัยจากเอกสารก่อตั้งองค์การ ระหว่างประเทศและถูกทำให้ชัดเจนและมั่นคงขึ้น (Consolidated) โดยทางปฏิบัติขององค์การระหว่างประเทศนั้นเอง

2. ความสามารถในการกระทำตามกฎหมายระหว่างประเทศขององค์การระหว่างประเทศแต่ละองค์การ อาจไม่เท่าเทียมกัน โดยขึ้นอยู่กับความตกลงก่อตั้งองค์การระหว่างประเทศนั้นๆ หรือบางกรณีอาจเป็นผลมาจากการมีอำนาจโดยปริยาย และการตีความความตกลงก่อตั้งองค์การระหว่างประเทศนั้นเอง

3. มีอำนาจอิสระในการดำเนินงาน ทั้งนี้ภายใต้ขอบอำนาจของแต่ละองค์การ รวมทั้งมีความรับผิดชอบตามกฎหมายระหว่างประเทศ หากกระทำการละเมิดพันธกรณีตามกฎหมายระหว่างประเทศ

**ความสัมพันธ์ระหว่างกฎหมายระหว่างประเทศกับกฎหมายภายใน**

**1. ทฤษฎีทวินิยม**

กฎหมายระหว่างประเทศไม่มีผลบังคับโดยตรงภายในรัฐ จะมีผลภายในรัฐก็ต่อเมื่อรัฐได้ออกกฎหมายภายในให้สอดคล้องกับกฎหมายระหว่างประเทศ เช่น ประเทศไทย

**2. ทฤษฎีเอกนิยม**

กฎหมายระหว่างประเทศและกฎหมายภายในเป็นหนึ่งเดียวกัน กฎหมายระหว่างประเทศใช้บังคับโตยตรงภายในรัฐได้ โดยไม่ต้องออกกฎหมายเพื่ออนุวัตรการ

**ความรับผิดชอบของรัฐ**

**เงื่อนไขความรับผิด**

1. การกระทำผิดในทางระหว่างประเทศ (International Wrongful Act)

- มีกระทำหรืองดเว้นกระทำการซึ่งละเมิดพันธกรณีระหว่างประเทศ

- กล่าวโทษให้รัฐรับผิดได้ (Attributable to State) เป็นการกระทำขององค์กรหรือเจ้าหน้าที่ผู้ได้รับคำสั่ง แม้กระทำเกินขอบอำนาจ นอกจากนี้โดยหลักการกระทำของประชาชนไม่ผูกพันให้รัฐต้องรับผิดในทางระหว่างประเทศ แม้เกิดความเสียหาย เว้นแต่เป็นการกระทำที่สมประโยชน์แก่รัฐและรัฐไม่กระทำการปกป้อง เช่นนี้รัฐต้องรับผิด

2. มีความเสียหายเกิดขึ้น (Damage)

- ความเสียหายรูปธรรม เช่น การเผาสถานทูต

- ความเสียหายนามธรรม เช่น การละเมิดน่านฟ้า

3. มีการเยียวยาความเสียหาย (Reparation)

- การกลับคืนสู่สภาพเดิม (Restitution)

- การชดใช้เยียวยา (Compensation)

- การทำให้พึงพอใจ (Satisfaction) เช่น การขอโทษจากรัฐบาล

**ข้อยกเว้นความรับผิด** **(Circumstances Precluding Wrongfulness)**

- การตอบโต้ (Counter measure) ถูกละเมิดก่อน เนื่องจากรัฐอื่นไม่ปฏิบัติตามสัญญา เช่น การตัดความสัมพันธ์ การคว่ำบาตร

- การป้องกันตนเอง (Self-defense)

- เหตุสุดวิสัย (Force Majeure)

- ความจำเป็น (State of Necessity)

**กฎหมายระหว่างประเทศว่าด้วยทะเล**

เป็นกฎเกณฑ์ระหว่างประเทศว่าด้วยการแบ่งเขตการใช้อำนาจรัฐในพื้นที่ทางทะเลตลอดจนการแสวงหา การใช้และการคุ้มครองทรัพยากรและสิ่งแวดล้อมทางทะเล การคมนาคมและความมั่นคงทะเล

คือ พื้นที่น้ำเค็มที่ใช้ติดต่อคมนาคมได้อย่างเสรี ไม่รวมถึงทะเลปิด ทะเลสาบน้ำเค็ม

**น่านน้ำภายใน (Internal Water)**

เป็นน่านน้ำส่วนที่ถัดจากเส้นฐานเข้ามาทางแผ่นดิน รวมถึง ท่าเรือ แม่น้ำ คลอง ทะเลสาบ ซึ่งรัฐชายฝั่งมีอำนาจอธิปไตยอย่างสมบูรณ์ แต่มีข้อจำกัดเรื่องสิทธิการผ่านโดยสุจริต (Innocent Passage) โดยตาม Geneva Convention 1958 การผ่านต้องไม่กระทบต่อสันติภาพและความมั่นคงของรัฐชายฝัง และถือว่าการผ่านไม่สุจริตหากไม่เคารพกฎของรัฐชายฝั่ง ซึ่งสิทธิการผ่านโดยสุจริตเป็นสิทธิที่ใช้กับเรือทุกชนิด แต่เรือดำน้ำต้องลอยลำ ปรากฏธง

**ทะเลอาณาเขต (Territorial Sea)**

เป็นเขตทางทะเลที่มีความกว้างไม่เกิน 12 ไมล์ทะเลโดยวัดจากเส้นฐาน

**เขตต่อเนื่อง (Contiguous Zone)**

เป็นเขตทางทะเลของรัฐชายฝั่งที่อยู่ประชิดและอยู่ถัดออกไปจากทะเลอาณาเขต มีความกว้างไม่เกิน 24 ไมล์ทะเลโดยวัดจากเส้นฐานที่ใช้วัดความกว้างของทะเลอาณาเขต รัฐชายฝั่งไม่มีอำนาจอธิปไตย

**เขตไหล่ทวีป (Continental Shelf)**

เป็นเขตทางทะเลของรัฐชายฝั่งที่ประกอบด้วยพื้นดินใต้ท้องทะเล (Seabed) และดินใต้ผิวดิน(Subsoil) ของท้องทะเลที่อยู่ถัดออกไปจากทะเลอาณาเขตเป็นทางลาดยื่นออกไปในทะเลโดยธรรมชาติจากดินแดนทางบกจนถึงสุดขอบของลาดทวีป (Continental Slope) หรือจนถึงระยะความกว้าง 200ไมล์ทะเลนับจากเส้นฐานที่ใช้วัดความกว้างของทะเลอาณาเขต ทั้งนี้อาจขยายออกไปอีกได้ไม่เกิน 150 ไมล์ทะเลในกรณีที่ความลาดของไหล่ทวีปมีความต่อเนื่องออกไปอีกและไม่ลึกเกินกว่า 2500 เมตร แต่หากลึกเกิน2500 เมตร ขยายออกไปได้อีกไม่เกิน100 ไมล์ทะเลนับจากขอบนอกสุดขอบริเวณที่ลึก 2500 เมตร แต่ไม่ว่ากรณีใดก็ตาม ไหล่ทวีปจะมีความกว้างเกินกว่า 350 ไมล์ทะเลไม่ได้ รัฐชายฝั่งมี”สิทธิอธิปไตย” (Sovereign Rights) ในการสำรวจและแสวงหาประโยชน์ในทรัพยากรธรรมชาติที่มีชีวิตและไม่มีชีวิตที่อยู่ติดกับผิวดินและดินใต้ผิวดินของท้องทะเล (ม.77)

ในกรณีที่ใช้ประโยชน์ในพื้นที่ไหล่ทวีปที่อยู่ไกลกว่า200ไมล์ทะเลจากเส้นฐาน รัฐต้องจ่ายเงินส่วนหนึ่ง(อาจสูงถึง 7%) หลังจากที่ได้มาจากการแสวงหาทรัพยากรในเขตดังกล่าวเป็นเวลา 5 ปีให้แก่องค์กร   
The Authority (ม.82)

**ทะเลหลวง (High Seas)**

เป็นเขตทางทะเลที่ไม่อยู่ภายใต้อำนาจรัฐ โดย ม.86 อนุสัญญา UNCLOS 1982 กำหนดว่าเป็นพื้นที่ทางทะเลที่ไม่ได้อยู่ในทะเลอาณาเขต เขตเศรษฐกิจจำเพาะ ไม่มีรัฐใดสามารถอ้างอำนาจอธิปไตยหรือสิทธิใดๆ หรือทรัพยากรธรรมชาติในเขตนี้ได้ ทุกรัฐมีเสรีภาพในการเดินเรือ การบินผ่าน การแสวงหาทรัพยากรธรรมชาติ และการสำรวจวิจัยทางวิทยาศาสตร์และสิ่งแวดล้อมทางทะเล